Արա Մխիթարյան (փոխգնդապետ)

**Արա Սամվելի Մխիթարյան** (), հայ ռազմական գործիչ, Հայաստանի պաշտպանության նախարարության № զորամասի օպերատիվ բաժնի սպա, Հայաստանի զինված ուժերի փոխգնդապետ, որը հայտնի դարձավ 2019 թվականի սեպտեմբերի 18-ին Վայոց ձորի մարզում տեղի ունեցած դաժան ծեծի դեպքից հետո: Ստացած վնասվածքներից հետո նա շուրջ չորս տարի մնաց կոմայի մեջ և մահացավ 2023 թվականի հուլիսի 27-ին:

Նրա գործը Հայաստանում լայն քննարկումներ առաջացրեց՝ կապված դատաիրավական համակարգի աշխատանքի, արդարադատության իրականացման և բարձրաստիճան պաշտոնյաների ներգրավվածության վերաբերյալ հարցերի հետ:

## Կենսագրություն
Արա Մխիթարյանի կյանքի և ծառայության վերաբերյալ հանրային աղբյուրներում մանրամասները սահմանափակ են: Հայտնի է, որ նա ծառայել է Հայաստանի զինված ուժերում և եղել է փոխգնդապետի կոչումով:

## Ծեծի ենթարկվելու դեպքը
2019 թվականի սեպտեմբերի 18-ին Վայոց ձորի մարզի Եղեգնաձոր քաղաքում՝ Արսենյան փողոցի շենքերից մեկի բակում, Արա Մխիթարյանը դաժան ծեծի ենթարկվեց: Դեպքից հետո նա տեղափոխվեց հիվանդանոց և երկար ժամանակ գտնվում էր կոմայի մեջ: 

Դեպքին ականատես սպաները ցուցմունք տվեցին, որ Վայոց ձորի մարզպետ, «Քաղաքացիական պայմանագիր» կուսակցության անդամ Տրդատ Սարգսյանը ևս ներկա է եղել և անգործություն է դրսևորել: Նրանց ցուցմունքները պնդվել էին նաև առերես հարցաքննության ժամանակ: Քննչական կոմիտեն, սակայն հայտարարեց, որ մարզպետը չի եղել դեպքի վայում և ականատես չի եղել: Հարազատների պնդմամբ՝ դաժան ծեծին ամիջական մասնակցություն է ունեցել նաև Տրդատ Սարգսյանը, ում հաջողվել է ազատվել քրեական պատասխանատվությունից:

2021 թվականին Ազգային ժողովի պատգամավոր ընտրված Տրդատ Սարգսյանը՝ Հայաստանի գլխավոր դատախազ Աննա Վարդապետյանին ուղղված իր ելույթում սպաների ցուցմունքը որակում է որպես «լկտի սուտ», ու նշում, որ այն ապացուցվել է ձայնագրություններով: Չնայաց տեղին ունեցածին՝ միջադեպից մեկ շաբաթ անց Տրդատ Սարգսյանը հրաժարական տվեց Վայոց ձորի մարզպետի պաշտոնից:

## Դատավարություն
Դեպքի առնչությամբ մեղադրանք առաջադրվեց Վայոց ձորի մարզպետ Տրդատ Սարգսյանի նախկին օգնական Հարություն Գրիգորյանին: 2022 թվականի հունվարի 10-ին Հարություն Գրիգորյանը դատապարտվեց 5 տարվա ազատազրկման՝ մի խումբ անձանց կողմից Արա Մխիթարյանի առողջությանը դիտավորությամբ ծանր վնաս պատճառելու համար: Այս գործով մեկ այլ մեղադրյալ էր՝ Հարություն Գրիգորյանի եղբայրը՝ Զավեն Գրիգորյանը, որը 1,5 միլիոն դրամ գրավի դիմաց ազատ էր արձակվել:

2024 թվականի փետրվարին Հարություն Գրիգորյանը պայմանական վաղաժամկետ ազատ արձակվեց քրեակատարողական հիմնարկից (ՔՀԿ): Սակայն վերաքննիչ ատյանը բեկանեց այդ որոշումը, և նա կրկին տեղափոխվեց ՔՀԿ՝ պատժի մնացած մասը կրելու համար:

2025 թվականի ապրիլին վերաբացվեց քրեական գործը՝ արդեն Արա Մխիթարյանի մահվան հանգամանքների հիման վրա: Վճռաբեկ դատարանը որոշեց գործը ուղարկել Արարատի և Վայոց ձորի մարզերի ընդհանուր իրավասության դատարան՝ նոր քննության: Նույն ժամանակահատվածում կայացվեց նրա նկատմամբ կալանավորելու որոշում: Օգոստոսի 27-ին, Հարություն Գրիգորյանի փաստաբանը հայտնում է, որ վերջինիս խափանման միջոցը փոխարինվել է տնային կալանքով:

Դեպքը մեծ արձագանք ունեցավ Հայաստանում: Մամուլում և հասարակական շրջանակներում այն քննարկվեց որպես դատաիրավական համակարգի թերությունների և արդարադատության ընտրողական կիրառման օրինակ:

## Մահ
Արա Մխիթարյանը շուրջ 4 տարի մնաց կոմայի մեջ: 2023 թվականի մարտի 24-ին նրա եղբայրը՝ Կարեն Մխիթարյանը, 168.am-ի հետ զրույցում հայտնել էր, որ եղբոր առողջական վիճակում էական փոփոխություն չի նկատվում: Արա Մխիթարյանը մահացավ 2023 թվականի հուլիսի 27-ին՝ չկարողանալով հաղթահարել 2019 թվականին ստացած ծանր վնասվածքների հետևանքները:

## Ծանոթագրություններ

Կատեգորիա:ՀՀ զինված ուժերի փոխգնդապետներ